初，康居貧，嘗與向秀共鍛於大樹之下，以自贍給。潁川鍾會，貴公子也，精練有才辯，故往造焉。康不為之禮。會以此憾之。及是，言於司馬昭曰︰「嵇康，臥龍也，不可起。」公無憂天下，顧以康為慮耳。因譖康欲助毌丘儉。帝昵聽信會，遂害之。康將刑東市，太學生三千人請以為師，弗許。康顧視日影，索琴彈之。年四十，時為元帝景元四年。海內之士，莫不痛之。昭尋悟而恨焉。